recursal/SuperWikiNEXT-32B huggingface dataset:
Η **Ναυτική Διοίκηση Αιγαίου** (ΝΔΑ), πρώην **Ναυτική Διοίκηση** **Νότιου Αιγαίου** (ΝΔΝΑ), είναι μια περιφερειακή διοίκηση του Ελληνικού Πολεμικού Ναυτικού, η οποία καλύπτει τις ανατολικές ακτές της ηπειρωτικής Ελλάδας και το μεγαλύτερο μέρος του Αιγαίου και τα νησιά του Αιγαίου.

Αποστολή
--------

Είναι μια από τις τρεις περιφερειακές ναυτικές διοικήσεις υπό την έδρα του στόλου (Αρχηγείο Στόλου). Έχει την έδρα της στον Πειραιά και η περιοχή ευθύνης της εκτείνεται στο μεγαλύτερο μέρος του Αιγαίου, εκτός από μια γραμμή από τα βόρεια όρια του Πηλίου μέχρι τις εκβολές του ποταμού Έβρου, που υπάγεται στη Ναυτική Διοίκηση Βορείου Ελλάδος στη Θεσσαλονίκη. Η αποστολή της περιγράφεται ως «θαλάσσια επιτήρηση, παράκτια άμυνα και έλεγχος και συντονισμός της Ακτοφυλακής και άλλων κρατικών οργάνων και υπηρεσιών για τη διασφάλιση της εθνικής άμυνας και ασφάλειας μέσω θαλάσσης».

Ιστορία
-------

Οι πρώτες προσπάθειες οργάνωσης της παράκτιας άμυνας της Ελλάδας έγιναν το 1926, αλλά μόνο το 1935 δημιουργήθηκε ένα συγκεκριμένο θεσμικό πλαίσιο, όταν ιδρύθηκαν έξι Περιοχές Ναυτικής Άμυνας. Μία από αυτές, η Ναυτική Αμυντική Περιοχή 3 (ΝΑΠ/3) ιδρύθηκε στον Πειραιά με ευθύνη για το νότιο Αιγαίο Πέλαγος. Τον Αύγουστο του 1944, με την επικείμενη απελευθέρωση της Ελλάδας από την κατοχή του Άξονα, η Ναυτική Διοίκηση Νοτίου Αιγαίου ιδρύθηκε στην Αλεξάνδρεια, με βάση το θωρηκτό *Γεώργιος Αβέρωφ*. Μετά την επιστροφή του ελληνικού στόλου και της ελληνικής εξόριστης κυβέρνησης στην Ελλάδα τον Οκτώβριο του 1944 (Επιχείρηση Μάννα), η διοίκηση μετακόμισε στο Μέγαρο του Βατή, και στη συνέχεια (25 Ιανουαρίου 1945) στο κτίριο του Δημαρχείου Πειραιά, στο μεταφορέα οχημάτων *Πηνειός* (15 Μαρτίου 1949), πριν αποκτήσει τελικά την έδρα του στη γειτονιά Χατζηκυριάκειο του Πειραιά την 1η Αυγούστου 1951.

Το 1976, μετά την τουρκική εισβολή στην Κύπρο και την αναδυόμενη απειλή πολέμου με την Τουρκία, επαναπροσδιορίστηκαν τα όρια των ναυτικών διοικήσεων: η Ναυτική Διοίκηση Νοτίου Αιγαίου ανέλαβε την ευθύνη για το μεγαλύτερο μέρος του Αιγαίου, το πιθανό πεδίο μάχης μεταξύ των ελληνικών και τουρκικών ναυτικών και η Ναυτική Διοίκηση Βορείου Αιγαίου περιορίστηκε στις ακτές της Βόρειας Ελλάδας και μετονομάστηκε ανάλογα.

Παραπομπές
----------

1. ↑  «Ναυτική Διοίκηση Αιγαίου: Οργάνωση». Ελληνικό Πολεμικό Ναυτικό. Ανακτήθηκε στις 20 Οκτωβρίου 2016.
2. ↑  «Ναυτική Διοίκηση Βορείου Ελλάδος: Αποστολή». Ελληνικό Πολεμικό Ναυτικό. Ανακτήθηκε στις 20 Οκτωβρίου 2016.
3. ↑  «Ναυτική Διοίκηση Αιγαίου: Ιστορικό». Ελληνικό Πολεμικό Ναυτικό. Ανακτήθηκε στις 20 Οκτωβρίου 2016.
Η **Κομνηνή Νεμάνια** (*σερβικά : Комнена Немањић*) ήταν αρχόντισσα, σύζυγος του Ντιμίτρι Προγκονί, μεγἀλου άρχοντος της Κρούγια, και αργότερα του Γρηγόριου Καμωνά, άρχοντος του Ελμπασάν. 

Πατέρας της ήταν ο Σέρβος βασιλιάς Στέφανος ο Πρωτόστεπτος και μητέρα της η Ευδοκία Αγγελίνα. Είχε τρεις αδελφούς τον Στέφανο Ράντισλαβ, τον Στέφανο Βλάντισλαβ, και τον Πρέντισλαβ.

Παντρεύτηκε τον Ντιμίτρι το 1208, και μια σύντομη συμμαχία έγινε μεταξύ της Σερβίας και του Αρβάνου, το οποίο βρισκόταν σε συγκρούσεις με την Δημοκρατία της Βενετίας. Μετά το θάνατο του Ντιμίτρι το 1215 η ηγεμονία αφέθηκε στην Κομνηνή, η οποία όμως σύντομα παντρεύτηκε τον Γρηγόριο Καμωνά. Αυτός ανέλαβε την εξουσία της Κρούγια και την ενίσχυση των σχέσεων με τη Σερβία η οποία είχε αποδυναμωθεί μετά από μια σερβική επίθεση στη Σκόδρα.

Η Κομνησή Νεμάνια απέκτησε μια κόρη με τον Καμωνά η οποία παντρεύτηκε τον Γκολέμ της Κρούγια.

Παραπομπές
----------

1. ↑  REDAKCIJA ZA ISTORIJU CRNE GORE: ISTORIJA CRNE GORE, book 2, tom 1, Titograd, 1970, pp. 8-9.
2. ↑  The despotate of Epiros, p. 48
3. ↑  The despotate of Epiros, p. 156
4. ↑  The Genealogist, Volumes 1-2

Πηγές
-----

* Skenderbeg, Makedonci i akademik Kaplan Burović
* The New Cambridge Medieval History: c. 1198-c. 1300, p. 786
* *The despotate of Epiros*


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Komnena Nemanjić  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ναυτίλος
Ο **ναυτίλος** (Nautilus) είναι γένος κεφαλόποδων μαλακίων που ανήκει στην ομοταξία των τετραβράγχιων κεφαλόποδων και την αρχαία υφομοταξία των ναυτιλοειδών και περιλαβάνει πια τέσσερα είδη. Είναι πολύ σημαντικός για την επιστήμη της Παλαιοντολογίας και της Ωκεανογραφίας, καθώς βοηθά στη χρονολόγηση των στρωμάτων, στα οποία εντοπίζεται ως απολίθωμα. Ζει στον τροπικό Ειρηνικό Ωκεανό.

Ανατομία
--------

Οι ναυτίλοι έχουν ένα μαλακό και εσπειραμένο όστρακο, διαμέτρου 25 εκατοστών που αποτελείται από 36 διαμερίσματα (θαλάμους). Τα διαμερίσματα συγκοινωνούν με το σιφώνιο, το οποίο είναι ένας σωλήνας που ρυθμίζοντας την πίεση των αερίων μέσα σε αυτά, επιτρέπει την επίπλευση ή τη βύθιση του οστράκου. Στο εξώτερο διαμέρισμα βρίσκεται το σώμα του ζώου. Ακόμα, ο ναυτίλος διαθέτει τέσσερα βράγχια, κάτι που τον κάνει να ξεχωρίζει κατά πολύ από τα υπόλοιπα κεφαλόποδα, τα οποία έχουν δύο.

Διατροφή
--------

Οι ναυτίλοι τρέφονται με μικρά ζώα, όπως οι γαρίδες, χρησιμοποιώντας τα 94 μικρά και συσταλτικά πλοκάμια τους, τα οποία δεν διαθέτουν μυζυτήρες.

Εκμετάλλευση από τον άνθρωπο
----------------------------

Στη Νέα Καληδονία, το όστρακό τους χρησιμοποιείται για την κατασκευή μικρών κοσμημάτων και σκαλιστών κυπέλλων, καθώς πολλές φορές ξεβράζονται στις ακτές. Επίσης, ψαρεύονται για το κρέας τους.

Δείτε επίσης
------------

* Αμμωνίτες - τάξη εξαφανισμένων ζώων με παρόμοια εμφάνιση

Παραπομπές
----------

1. ↑  ^ Εγκυκλοπαίδεια Πάπυρος Larousse Britannica (2007), Τόμος 38, σελ. 432
Η **Κουνιγούνδη**, γερμ.: Kunigunde von Brandenburg-Kulmbach von Hohenzollern (1524 στο Άσμπαχ - 27 Φεβρουαρίου 1558 στο Πφόρτσχαϊμ) ήταν κόρη του μαργράβου του Βρανδεμβούργου-Κούλμπαχ και με τον γάμο της έγινε μαργραβίνα του Μπάντεν-Ντούρλαχ.

Βιογραφία
---------

Η Γκβέντολυν ήταν η δεύτερη κόρη του Καζίμιρ μάργραβου του Βρανδεμβούργου-Kούλμπαχ (1481–1527) από τον γάμο του με τη Σουζάνα των Βίττελσμπαχ (1502–1543), κόρη του Αλβέρτου Δ΄ δούκα της Βαυαρίας.

Παντρεύτηκε στις 10 Μαρτίου 1551 στο Νόιστατ επί του Άις με τον Κάρολο Β΄ μάργραβο του Μπάντεν-Ντούρλαχ (1529–1577). Η Κουνιγούνδη ανατράφηκε με τη λουθηρανική πίστη, ενώ ο σύζυγός της ανήκε στην καθολική εκκλησία.  Υπό την επιρροή της συζύγου του, ο Κάρολος Β΄ άρχισε να στρέφεται προς την Μεταρρύθμιση.

Όταν είχε εκδοθεί αυτοκρατορική απαγόρευση για τον αδελφό της Αλβέρτο Β΄ Αλκιβιάδη το 1554, η Κουνιγούνδη τον πήρε στην κατοικία της στο Πφόρτσχαϊμ, όπου αυτός απεβίωσε το 1557, ένα χρόνο πριν από το τέλος της. Ήταν και οι δύο εξέχοντες επισκέπτες τού σπα στις ιαματικές πηγές του Μπαντ Λήμπεντσελ. 

Απεβίωσε το 1558 και τάφηκε στην εκκλησία του Αγίου Μιχαήλ στο Πφόρτσχαϊμ, όπου υπάρχει ένα κενοτάφιο της μαργραβίνας στη χορωδία.

Στο Μπάντεν περιήλθε μέσω αυτής η κατοχή του πολύτιμου βιβλίου προσευχής *Το βιβλίο Προσευχής της μαργραβίνας του Βρανδεμβούργου*, το οποίο ο Νάρτσις Ρένερ είχε δημιουργήσει για τη μητέρα της το 1520. Βρίσκεται τώρα στη Κρατική Βιβλιοθήκη του Μπάντεν.

Οικογένεια
----------

Παντρεύτηκε το 1551 τον Κάρολο Β΄ μάργραβο του Μπάντεν-Ντούρλαχ και απέκτησε παιδιά:

* Μαρία 1553–1561, απεβ. 8 ετών.
* Αλβέρτος 1555–1574, απεβ. 19 ετών.

Υποσημειώσεις
-------------

1. ↑  p4061.htm#i40606. Ανακτήθηκε στις 7  Αυγούστου 2020.
2. 1 2  Darryl Roger Lundy: (Αγγλικά) *The Peerage*.
3. ↑  Julius Hartmann (Hrsg): *Johannes Brenz: Leben und ausgewählte Schriften*, R.L. Friedrichs, 1862, S. 274
4. ↑  J. A. Hartmann: *Liebenzell nach den Ergebnissen einer 19jährigen Erfahrung beschrieben*, S. G. Liesching, 1852, p. 49
Ο **Κυπριακός Οργανισμός Αστρονομίας** (ΚΟΑΣ) είναι ένας μη-κερδοσκοπικός οργανισμός με σκοπό την προώθηση της αστρονομίας και των συναφών επιστημών στην Κύπρο. Ιδρύθηκε το 2015 από μια ομάδα ομοϊδεατών φίλων της αστρονομίας.

Ίδρυση και σκοπός
-----------------

Ο ΚΟΑΣ αποτελείται κυρίως από διαφορετικού υπόβαθρου ερασιτέχνες/επαγγελματίες αστρονόμους με κοινό ενδιαφέρον την παρατήρηση, εξερεύνηση και ανακάλυψη του διαστήματος. Στόχος του ΚΟΑΣ είναι να δώσει ευκαιρίες σε όλα τα μέλη της κοινότητας να ακούσουν, να μάθουν και να κατανοήσουν όσο περισσότερα γίνεται για την αστρονομία και να τους εμπνεύσει την περιέργεια σχετικά με το Σύμπαν μας, μέσω των προγραμμάτων ευαισθητοποίησης του κοινού, εκπαίδευσης και υποστήριξης για αστρονομική έρευνα. 

Ο ΚΟΑΣ στηρίζει άτομα ανεξαρτήτως επιπέδου γνώσης στην αστρονομία - από αρχάριους που θέλουν να μάθουν ποια κιάλια ή τηλεσκόπιο είναι σωστό να χρησιμοποιήσουν, μέχρι αυτούς που έχουν ήδη τηλεσκόπιο και θέλουν να μάθουν περισσότερα για να μεγιστοποιήσουν την οπτική τους εμπειρία. Απαρτίζεται απο έμπειρους παρατηρητές, κατασκευαστές τηλεσκοπίων και αστρο-φωτογράφους όπου μοιράζονται το χρόνο και τα τηλεσκόπια τους για να προσφέρουνε μοναδικές εμπειρίες στο κοινό, μέσα απο εκδηλώσεις πεζοδρομίου και κάτω από τον πραγματικό σκοτεινό νυχτερινό ουρανό της Κύπρου. 

Όλες οι ηλικιακές ομάδες είναι ευπρόσδεκτες, από επιβλεπόμενα παιδιά μέχρι και συνταξιούχους.

  

Ο ΚΟΑΣ χρηματοδοτείται εξ ολοκλήρου από δωρεές - από χορηγούς και τα μέλη της κοινότητας.

  

Ο ΚΟΑΣ είναι εκπρόσωπος της Διεθνούς Ένωσης Σκοτεινών Ουρανών (International Dark-Sky Association - IDA), σκοπός του οποίου 

είναι η διατήρηση και προστασία του σκοτεινού ουρανού με την χρήση περιβαλλοντικά υπεύθυνου εξωτερικού φωτισμού.

Διοικητική δομή
---------------

Ο ΚΟΑΣ διοικείται από πενταμελες Διοικητικό Συμβούλιο με Πρόεδρο, Αντιπρόεδρο και τρία μέλη. Υπηρεσιακός προϊστάμενος του Οργανισμού είναι ο Γενικός Διευθυντής. 

Υφιστάμενος Πρόεδρος του Διοικητικού Συμβουλίου του ΚΟΑΣ και Γενικός Διευθυντής είναι ο Ανδρέας Παναγίωτου. Αντιπρόεδρος και Διευθυντής ο Φειδίας Χατζηχαραλάμπους.

Λειτουργική διάρθρωση
---------------------

Η λειτουργική διάρθρωση του ΚΟΑΣ είναι:

* Τομέας Αστρονομίας: Γίνονται τακτικές αστροπαρατηρήσεις με κάθε Νέα-Σελήνη όλο το χρόνο, καταγραφή ουράνιων φαινομένων, αρθρογραφία, διαλέξεις και παρουσιάσεις.
* Τομέας Ευαισθητοποίησης του κοινού: Σε συνεργασία με τις κρατικές αρχές και τις τοπικές διοικήσεις, ο ΚΟΑΣ δραστηριοποιήτε ανα τακτά διαστήματα σε παγκύπριο επίπεδο για τη προστασία του σκοτεινού ουρανού.
* Τομέας Εκπαίδευσης: Ο ΚΟΑΣ σε συνεργασία με το G.C. School of careers λειτουργούν αστεροσχολείο στη Λευκωσία με διετές εξειδικευμένο πρόγραμμα Αστρονομίας/Αστροφυσικής.
* Τομέας Έρευνας και Καινοτομίας: Ο ΚΟΑΣ είναι ενεργός στο τομέα της Έρευνας και Καινοτομίας σε Κύπρο και Ευρώπη. Μέλος του προγράμματος **ASTRO-T, INTEGRATED/0918/0038** και **INDSKY, DARK-SKY ECOTOURISM EU.**

Βιβλιογραφία
------------

*

Εξωτερικοί σύνδεσμοι
--------------------

* Επίσημη ιστοσελίδα
* Facebook
* Instagram
* Twitter
Προπυλαία quatuordecimpunctata.
Η οικογένεια **Κοκκινελίδες** (Coccinellidae) της τάξης των κολεοπτέρων είναι έντομα που το μέγεθός τους κυμαίνεται από 0,5 ως 150 χιλιοστά που περιλαμβάνει περίπου 5.000 είδη με παγκόσμια εξάπλωση.

Ιδιαίτερα χαρακτηριστικά
------------------------

Πασχαλίτσες (Coccinella septempunctata) στη παραλία Jurmala της Λεττονίας.
Χαρακτηριστικά που τα διακρίνουν από τα υπόλοιπα έντομα είναι ο σκληρός δερμάτινος εξωσκελετός και οι σκληρές και με μεγάλη εναπόθεση χιτίνης μπροστινές πτέρυγες, που έχουν διαμορφωθεί σε έλυτρα. Οι οπίσθιες πτέρυγες είναι μεβρανώδεις και τα στοματικά τους μόρια είναι μασητικού τύπου. Έχουν ημισφαιρικό σώμα, με κίτρινα, κόκκινα ή μαύρα έλυτρα που καλύπτουν την κυρτή ράχη και φέρουν διάσπαρτες κηλίδες. Το κεφάλι τους, μικρό και σχεδόν κρυμμένο μέσα στον προθώρακα, φέρει ροπαλοειδείς, κοντές και συσταλτές κεραίες. Γεννούν πολλά αβγά, τα οποία συχνά έχουν διαφορετικό χρώμα στα διάφορα είδη, ενώ οι προνύμφες που αναπτύσσονται από αυτά είναι επιμήκεις και διαθέτουν μάτια.Τα είδη του γένους συναντώνται και στην Ελλάδα, όπου είναι γνωστά με τις κοινές ονομασίες *λαμπρίτσα* και πασχαλίτσα.

Βασική ανατομία μιας λαμπυρίδας

Είδη
----

Ένα από τα πιο γνωστά είδη είναι η Κοκκινέλη η επτάστικτη (λατ. Sepetem και Punacta= ποίκιλμα, στίξη) που διακρίνεται από τα κόκκινα έλυτρά της που φέρουν επτά μαύρες κηλίδες.

Ιπποδάμεια septemmaculata.

Χρησιμότητα
-----------

Αν εξαιρεθούν ορισμένα επικίνδυνα για τις γεωργικές καλλιέργειες είδη που προσβάλλουν τα αγγούρια και τα κολοκύθια (Epilachna crysomelina) και η εικοσιτετράστικτη (quatuordecimpunctata) που βλάπτει τις καλλιέργειες κτηνοτροφικών φυτών και ψυχανθών οι υπόλοιπες κοκκινελίδες είναι πολύ ωφέλιμα έντομα στη γεωργία. Η χρησιμότητά τους ως παράγοντες βιοελέγχου οφείλεται στο γεγονός ότι στα στάδια τόσο του τέλειου εντόμου όσο και της προνύμφης τρέφονται με άλλα έντομα, κυρίως παρασιτικά ομόπτερα των φυτών, όπως οι αφίδες και οι κοχελίνες ή ψώρες.

Παραπομπές
----------

1. ↑  Φυτολογία, τόμ. 10, σ. 192 , εκδ. Εκδοτική Αθηνών, 1983
2. ↑  Εγκυκλοπαίδεια Δομή, τόμ. 14, σ. 724 ISBN 960-8177-64-2

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85073911
* GND: 4130414-7
* BNF: cb11991912f (data)
* NDL: 00572879
* NKC: ph860019

 |

 |
**Ναυτικό Δίκαιο** ή **Εμπορικό Ναυτικό Δίκαιο** (Maritime Law) χαρακτηρίζεται το σύνολο των Κανόνων που ρυθμίζουν τις σχέσεις που ανάγονται στο ναυτικό ή θαλάσσιο εμπόριο, στη ναυσιπλοΐα και στη ναυτιλία γενικότερα.

Το Ναυτικό Δίκαιο είναι ένας ιδιόμορφος κλάδος του Εμπορικού Δικαίου που ρυθμίζει αφενός μεν θέματα προστασίας του δημοσίου συμφέροντος και του κοινωνικού συνόλου που εξ αυτών και χαρακτηρίζεται ως **Δημόσιο Ναυτικό Δίκαιο** και αφετέρου σε θέματα προστασίας ιδιωτικών σχέσεων και συμφερόντων για τα οποία και χαρακτηρίζεται **Ιδιωτικό Ναυτικό Δίκαιο**. Από τις παραπάνω διακρίσεις το μεν  

**Α)** Δημόσιο Ναυτικό Δίκαιο διακρίνεται επιμέρους σε:

1. *Δημόσιο Διεθνές Δίκαιο* που αφορά θέματα που προκύπτουν μεταξύ Χωρών από την ναυσιπλοΐα,
2. *Διοικητικό Ναυτικό Δίκαιο* που ρυθμίζει τους τρόπους κτήσης και αποβολής της εθνικότητας πλοίου, τον έλεγχο των πλοίων καθώς και τις προϋποθέσεις εκείνες της άσκησης του ναυτικού επαγγέλματος, (ναυτική εργασία) κ.ά.
3. *Ποινικό και Πειθαρχικό Ναυτικό Δίκαιο*, που αφορά ποινικά και πειθαρχικά αδικήματα των ναυτικών και το

**Β)** Ιδιωτικό Ναυτικό Δίκαιο που διακρίνεται και σε επιμέρους

1. *Ιδιωτικό Διεθνές Ναυτικό Δίκαιο* που ορίζει γενικά ποίου κράτους το εσωτερικό δίκαιο θα εφαρμοσθεί σε περιπτώσεις ναυτιλιακών σχέσεων, όταν αυτές δεν είναι καθορισμένες. Επ΄ αυτών ακολουθούν οι Διεθνείς ναυτιλιακές συμβάσεις. Και τέλος το
2. *Ναυτεργασιακό Δίκαιο* ή *Ναυτεργατικό δίκαιο* που αποτελεί μέρος του Ιδιωτικού Ναυτικού Δικαίου που ρυθμίζει θέματα ναυτικής εργασίας

Ελληνική νομοθεσία
------------------

Δημόσιο Ναυτικό Δίκαιο: Επειδή οι διατάξεις του εν λόγω Δικαίου περιλαμβάνονταν διασπαρμένες σε διάφορα νομοθετήματα μερικά των οποίων ίσχυαν από της σύστασης του Ελληνικού Κράτους (π.χ. ΒΔ της 14 Νοεμβρίου 1836 "περί αστυνομίας εμπορικής ναυτιλίας") και οι οποίες πλέον δεν ανταποκρίνονταν στις σύγχρονες συνθήκες της ναυτιλίας, αποφασίσθηκε η προσαρμογή και κωδικοποίησή τους σε ενιαίο σύνολο το οποίο και απετέλεσε τον Κ.Δ.Ν.Δ. (Ν.Δ. 187/73).

Ιδιωτικό Ναυτικό Δίκαιο: Ομοίως όπως προηγούμενα οι διατάξεις του Ιδιωτικού Ναυτικού Δικαίου μετά από αναθεώρηση και εκσυγχρονισμού περιελήφθησαν στον Κ.Ι.Ν.Δ. (Ν.3816/58) που από 1 Σεπτεμβρίου 1958 τέθηκε σε ισχύ.

Βιβλιογραφία
------------

- *Το δίκαιο της θάλασσας*, Νικόλαος Μ. Πουλαντζάς, Εκδοτικός ΣΤΑΜΟΥΛΗ Α.Ε. 2007, 280 σελίδες, ISBN 978-9603517023

Πρόσφατα γαλλικά βιβλία:

- *Droits maritimes* (Θαλάσσια δικαιώματα), Jean-Pierre BEURIER (Επιμέλεια:), Εκδόσεις Dalloz-Sirey (Παρίσι), 2η έκδοση 2008, 1216 σελίδες, ISBN 978-2-247-07775-5

- *Cours de droit maritime* (Μαθήματα ναυτικού δικαίου), Pierre ANGELELLI και Yves MORETTI, Εκδόσεις InfoMer (Rennes, Γαλλία), 2008, 350 σελίδες, ISBN 978-2-913596-37-5

- *Introduction au droit maritime* (Εισαγωγή στο ναυτικό δίκαιο), Cécile DE CET BERTIN, Εκδόσεις Ellipses (Παρίσι), 2008, 160 σελίδες, ISBN 978-2-729835-87-3

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85081308
* GND: 4054176-9
* BNF: cb133186911 (data)
* BNE: XX526904

 |

 |
Πάρκο Μαρία Κάλλας
Η **Ναυτική Βάση των Βριλησσίων** είναι έκταση 52 στρεμμάτων στα Βριλήσσια Αττικής, στους πρόποδες του Πεντελικού Όρους που απαλλοτριώθηκε το 1958 με βασιλικό διάταγμα για την αξιοποίησή της ως "Αποθήκη Εθνικών Κειμηλίων" του Πολεμικού Ναυτικού της Ελλάδος (ΥΠΕΘΑ). Η έκταση αυτή χρησιμοποιήθηκε για την εγκατάσταση βάσης επικοινωνιών που συνδεόταν με παρακείμενη αμερικανική βάση της Νέας Μάκρης. Μετά το κλείσιμο της τελευταίας, μεταφέρθηκε μέρος του εξοπλισμού εκτός Βριλησσίων.

Λίμνη Πάρκου
Το 1983 η έκταση χαρακτηρίζεται με το προεδρικό διάταγμα 456/83 ως "Ναυτικό Οχυρό" και η γύρω περιοχή των Άνω Βριλησσίων "επιτηρούμενη ζώνη". Το 1987 εγκρίνεται το πολεοδομικό σχέδιο της περιοχής, κηρύσσοντας το συγκεκριμένο οικοδομικό τετράγωνο 415 "χώρο πρασίνου και ήπιων αθλοπαιδιών" 30 στρεμμάτων αλλά ο χώρος παραμένει στην ιδιοκτησία του Ναυτικού.

Η έκταση παραμένει ως αποθηκευτικός χώρος με φύλαξη έως το 2001, οπότε και γνωστοποιείται πως η ΔΕΗ προτίθεται να εγκαταστήσει στο συγκεκριμένο χώρο κέντρο διανομής ηλεκτρικού ρεύματος με σκοπό να συνδέσει τα κέντρα υπερυψηλής τάσεως Αγίου Στεφάνου στα βόρεια προάστια με την Κάντζα στην Ανατολική Αττική εν όψει των αυξημένων ενεργειακών αναγκών των Ολυμπιακών Αγώνων του 2004.

Skate Park
Αργότερα η έκταση του Πολεμικού Ναυτικού παραδίδεται στο Δήμο, ενώ σήμερα στην έκταση αυτή βρίσκεται το Πάρκο "Μαρία Κάλλας".

Εξωτερικοί Σύνδεσμοι
--------------------

* Επιτροπή Αγώνα Βριλησσίων, ανάκτηση 15/6/2008

Παραπομπές
----------

1. ↑  Ελευθεροτυπία: Ιστορικά της Ναυτικής Βάσης, ανάκτηση 15/6/2008
2. ↑  Geocities: Άρθρο για τις Επιπτώσεις της Ηλεκτρομαγνητικής Ακτινοβολίες κοντά σε Κατοικημένες Περιοχές, ανάκτηση 15/6/2008
Ως **κρυψορχία** ορίζεται η παθολογική κατάσταση κατά την οποία ο ένας ή και οι δύο όρχεις δεν έχουν κατεβεί στη φυσιολογική τους θέση, το όσχεο, από την κοιλιά του εμβρύου όπου βρίσκονται μέχρι τον 7ο μήνα της εγκυμοσύνης. Είναι η συχνότερη διαμαρτία της ανάπτυξης των γεννητικών οργάνων στα αγόρια. Η συχνότητά της στον τοκετό είναι περίπου 4% και κατεβαίνει στο 1-1,5% στον 3ο μήνα της ζωής. Στο 85% των περιπτώσεων είναι ετερόπλευρη και στο 15% αμφοτερόπλευρη.

Ένα ποσοστό παιδιών με κρυψορχία θα είναι στείρα, ανεξάρτητα από τη ύπαρξη ενός ή περισσοτέρων παραγόντων όπως ηλικία, θέση του όρχεως κατά την επέμβαση, η ετερόπλευρη ή αμφοτερόπλευρη νόσος και είναι δύσκολο να προβλεφθεί ποια παιδιά με κρυψορχία θα είναι στείρα. Ακόμη και παιδιά με ετερόπλευρη πάθηση μπορεί να εμφανίσουν στειρότητα και αυτό σημαίνει ότι υπάρχει μια γενικότερη δυσπλασία και δυσλειτουργία των όρχεων, η οποία περιλαμβάνει και τον φυσιολογικά κατελθόντα όρχι, που πιθανόν να οφείλεται είτε σε πρωτοπαθή αμφοτερόπλευρη βλάβη είτε σε ανώμαλο βιολογικό περιβάλλον. Επίσης τίθεται το ερώτημα εάν ο φυσιολογικός όρχις επηρεάζεται αρνητικά αμέσως ή εμμέσως από τον εν κρυψορχία όρχι.

Για τον χρόνο της επέμβασης είναι πλέον ευρέως αποδεκτό, ότι αυτή πρέπει να γίνεται επί ετερόπλευρης κρυψορχίας μεταξύ 6ου και 7ου μήνα, επί αμφοτερόπλευρης νόσου μεταξύ 4ου και 6ου μήνα, σε περίπτωση δε μη ψηλαφητού όρχεως τον 4ο μήνα της ζωής. Τα ανωτέρω όρια τέθηκαν με σκοπό να διατηρηθούν όσο το δυνατόν περισσότερα γεννητικά κύτταρα, μια και έχει αποδειχτεί, ότι ενώ κατά τη γέννηση ο αριθμός των γεννητικών κυττάρων στους εν κρυψορχία όρχεις είναι φυσιολογικός, ένα μεγάλο μέρος από αυτά καταστρέφεται μέχρι την ηλικία των έξη μηνών. 
Για περισσότερα από είκοσι χρόνια η λαπαροσκόπηση είναι η μέθοδος εκλογής για την ανεύρεση του μη ψηλαφητού όρχεως και τον προγραμματισμό για ορχεοπηξία, υπερέχει δε τόσο του υπερηχογραφήματος, της αξονικής και μαγνητικής τομογραφίας, όσο και της ανοικτής χειρουργικής επέμβασης. 
Τα πλεονεκτήματα της λαπαροσκοπικής θεραπείας της κρυψορχίας ωθούν όλο και περισσότερες χειρουργικές ομάδες να χρησιμοποιούν την λαπαροσκόπηση και σε υψηλά κείμενους ψηλαφητούς όρχεις, αλλά και σε περιπτώσεις υποτροπών μετά από ανοικτή ορχεοπηξία.

Πηγές
-----
Το **Οι μέρες της αφθονίας σας είναι μετρημένες** (στα γερμανικά: *Die fetten Jahre sind vorbei*) είναι γερμανική ταινία του 2004 σε σκηνοθεσία του Χανς Βαϊνγκάρτνερ.

Πλοκή
-----

Ο Γιαν και ο Πέτερ είναι δύο φίλοι και συγκάτοικοι, που εισβάλλουν σε σπίτια πλουσίων και αλλάζουν τη θέση των επίπλων και των αντικειμένων, χωρίς να κλέψουν κάτι, αφήνοντας σημειώματα στα οποία αναγράφεται: *Οι μέρες της αφθονίας σας είναι μετρημένες* ή *Παραείναι πολλά τα λεφτά που έχεις*, μόνο και μόνο για να τους κάνουν να ταραχτούν και να τους "εκπαιδεύσουν". Η Γιούλε, που δουλεύει ως σερβιτόρα και είναι υπερχρεωμένη στον επιχειρηματία Χάρντενμπεργκ, έρχεται να συγκατοικήσει μαζί τους, όταν συνάπτει σχέση με τον Πέτερ. 

Όταν ο Πέτερ φεύγει για λίγο καιρό στη Βαρκελώνη, ο Γιαν και η Γιούλε μπαίνουν στο σπίτι του Χάρντενμπεργκ για να αλλάξουν τη θέση των επίπλων. Όμως, η Γιούλε ξεχνά εκεί το κινητό της και αναγκάζονται την επόμενη μέρα να ξαναπάνε. Ο Χάρντενμπεργκ γυρίζει και τους βρίσκει στο σπίτι. Το ζευγάρι μη ξέροντας τι να κάνει τον δένει και καλεί τον Πέτερ. Μη έχοντας άλλη επιλογή, απαγάγουν τον Χάρντενμπεργκ.

Οι τρεις νέοι μεταφέρουν τον επιχειρηματία στο απόμερο εξοχικό του θείου της Γιούλε. Ξεκινούν συζήτηση μαζί του για τα ιδανικά τους και τα πιστεύω τους. Όμως αυτός αποκαλύπτει πως στα νιάτα του ήταν αριστερός, συμμετείχε στο φοιτητικό κίνημα, ήταν φίλος του Ρούντι Ντούτσκε και ζούσε σε κοινόβιο. Τους λέει πως σταδιακά η ζωή τα φέρνει έτσι ώστε στο τέλος ψηφίζεις τους συντηρητικούς χωρίς να το καταλάβεις. Παράλληλα, ο Γιαν και η Γιούλε έχουν κρυφή σχέση για την οποία θα μάθει ο Πέτερ από τον Χάρντενμπεργκ. Ο Πέτερ εξοργίζεται μαζί τους και τους εγκαταλείπει, όμως την επόμενη μέρα γυρίζει και αποκαθιστούν τις σχέσεις τους. Πριν φύγουν, παραδέχονται πως την απαγωγή την έκαναν όχι για τα ιδανικά και την ιδεολογία τους, αλλά για να σώσουν τον εαυτό τους.

Τελικά γυρίζουν πίσω στην πόλη, όπου ο Χάρντενμπεργκ χαρίζει τα χρέη της Γιούλε και τους υπόσχεται πως δεν θα ειδοποιήσει την αστυνομία. Ωστόσο, δεν κρατάει την υπόσχεσή του αυτή και η αστυνομία, με τις ειδικές μάλιστα δυνάμεις Spezialeinsatzkommando, εισβάλλει στο σπίτι των παιδιών. Το βρίσκουν άδειο και στον τοίχο ένα σημείωμα που γράφει: *Κάποιοι άνθρωποι δεν αλλάζουν ποτέ*. Τα παιδιά είχαν υποψιαστεί πως ο επιχειρηματίας τους είπε ψέματα, γι' αυτό έφυγαν από το σπίτι. Το πρωί τους βρίσκει και τους τρεις μαζί σε ένα δωμάτιο ξενοδοχείου στη Μεσόγειο.

Η ταινία τελειώνει με τα τρία παιδιά να σχεδιάζουν το ταξίδι που θα κάνουν με ένα κότερο. Στην αρχική, γερμανική έκδοση της ταινίας, σκοπός του ταξιδιού είναι να φτάσουν σε ένα νησί της Μεσογείου και να καταστρέψουν τους τηλεοπτικούς αναμεταδότες που υπάρχουν εκεί, διακόπτοντας έτσι το τηλεοπτικό σήμα στο μεγαλύτερο μέρος της Ευρώπης.

Διανομή
-------

| Ηθοποιός | Ρόλος |
| --- | --- |
| Ντάνιελ Μπρουλ | Γιαν |
| Γιούλια Γεντς | Γιούλε |
| Στίπε Έρκεγκ | Πέτερ |
| Μπούργκχαρτ Κλάουσνερ | Χάρντενμπεργκ |

Εξωτερικοί σύνδεσμοι
--------------------

* Σελίδα IMDb
***Οι κακοί ποιμένες*** (***Les Mauvais bergers***) είναι μια τραγωδία του Οκτάβιου Μιρμπό που δημοσιεύτηκε στη Γαλλία από τις εκδόσεις Fasquelle το 1898. Το βιβλίο αριθμεί 468 σελίδες. Η 1η θεατρική παράσταση πραγματοποιήθηκε στις 15 Δεκεμβρίου 1897 στο Θέατρο Renaissance.

 Louis Malteste, 1897.

Μια τραγωδία προλετάριων
------------------------

Το θέμα είναι παραπλήσιο αυτού της *Germinal* : είναι η ιστορία μιας μακράς εργατικής απεργίας και της καταστολής της από το στρατό πού κλήθηκε σε βοήθεια από μια εργοδοσία θεïκού δικαίου. Ο Mirbeau εκεί διακηρύσσει το δίκαιο των εργατών, όχι μόνο στο ψωμί και στην εργασία, αλλά επίσης στην υγεία, στην παιδεία και στην ομορφιά. Στιγματίζει ακόμη όλους τους αρχηγούς των ανθρώπων, όλους τους «κακούς ποιμένες», οι οποίοι χειραγωγούν τις μάζες, συμπεριλαμβανομένων των σοσιαλιστών βουλευτών και των αναρχικών οδηγών. Όμως δεν ήταν ικανοποιημένος από το έργο του: πράγματι αναβιώνει τη θεωρία της τελεολογίας, συνυφασμένης με την τραγωδία, όπως στα «νέγρικα» μυθιστορήματά του; βρίσκουμε πάρα πολλούς μονολόγους και μεγαλόστομες φράσεις, που προστέθηκαν κατά την απαίτηση της Sarah Bernhardt ; η λύση, εξαιρετικά αιματηρή, αγγίζει την επιφανειακή ευαισθησία των θεατών, χωρίς όμως να τους μορφώνει. Γι’αυτό ο Mirbeau θα οχυρωθεί από τότε κι ύστερα στην κωμωδία και στη φάρσα, που επιτρέπουν να αποστασιοποιήσεις το θεατή και, κατά συνέπεια, να αφυπνίσεις την 
κριτική του συνείδηση.

Εξωτερικοί δεσμοί
-----------------

* Οκτάβ Μιρμπώ, *Les Mauvais bergers*.
Η **Ουνιόν Σπορτίβ ντ'Ιβρί** είναι γαλλική ποδοσφαιρική ομάδα, η οποία εδρεύει στο Ιβρί-συρ-Σεν (Βαλ-ντε-Μαρν), και που συμμετέχει, μέσω της πρώτης της ομάδας, στο C.F.A, και συγκεκριμένα στον Α' Όμιλο. Οι μικρότερες ομάδες της αγωνίζονται στην *D.H.R*, στην *Excellence* και στην *Β' Κατηγορία District*.

Η πρώτη ομάδα της ΟΣ Ιβρί Φουτμπόλ θεωρείται ως μία εκ των σημαντικότερων ομάδων ποδοσφαίρου της περιοχής της Ιλ-ντε-Φρανς, εδώ και διάστημα δώδεκα ετών, καθώς, αφού προηγουμένως ήταν εκ των εμπνευστών του *C.F.A 2*, αγωνίζεται εδώ και δύο σεζόν στο Ερασιτεχνικό Πρωτάθλημα Γαλλίας (C.F.A.).

Η πρώτη ομάδα της ΟΣ Ιβρί Φουτμπόλ αγωνίζεται στο Σταντ Κλερβίλ, το οποίο έχει πάρει την ονομασία του από τον Εντουάρ Κλερβίλ (1898-1944), ο οποίος συμμετείχε στην ίδρυση της *USTI* (Ουνιόν Σπορτίβ ντυ Τραβάιγ ντ'Ιβρί), ενώ υπήρξε μέλος των FTPF από το 1943, για λογαριασμό των οποίων και στην διάρκεια αποστολής σκοτώθηκε το 1944.

Παλαιοί παίκτες
---------------

* Τζιμί Μπριάν
* Μπεν Αμαντού Σανγκαρέ

Έκθεση Φωτογραφιών
------------------

* Το Σταντ Κλερβίλ, όπου δίνει τους εντός έδρας αγώνες της η πρώτη ομάδα.Το Σταντ Κλερβίλ, όπου δίνει τους εντός έδρας αγώνες της η πρώτη ομάδα.
* Πανηγυρισμοί των παικτών στη διάρκεια αγώνα με αντίπαλο την Παρί Σεν Ζερμέν B στις 18 Σεπτεμβρίου 2011 στο Camp des LogesΠανηγυρισμοί των παικτών στη διάρκεια αγώνα με αντίπαλο την Παρί Σεν Ζερμέν B στις 18 Σεπτεμβρίου 2011 στο *Camp des Loges*

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Παλαιά Επίσημη Ιστοσελίδα


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Union sportive d'Ivry football  της Γαλλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **Κουκιστρα** η Μπαθεριστα ειναι η βραχονησιδα που βρίσκεται λίγο βορειότερα της νησου Καβαλλιανής η οποια αγορασθηκε το ετος 1930 από τον τοτε ιατρο Αλιβεριου Μπέλλο Δημήτριο. Η βραχονησιδα Κουκιστρα και τμημα της Καβαλλιανης ανηκει σε απογονο του Μπέλλου Δημητρίου.Η μετονομασια από μπαθεριστα σε κουκιστρα ,εγινε με ΦΕΚ του ετους 1976.Γυρω από τον οικισμο που υπηρχε στην καβαλλιανη ,αναγνωρισμένος από την απογραφη του ετους 1961 , υπαρχουν και αλλα τοπονυμια του νησιου εκτος του κουκιστρα όπως στανη, τσουκα λαμπρου, καλυβια , κ.λ.π. λογω των δραστηριοτήτων στο νησι και τον οικισμο των ιδιοκτητων κληρονομων Δημητριου Μπελλου .

Παραπομπές
----------

1. ↑  servitoros.gr, Καβαλιαννή
Ο **Νίκολα Σπίριτς** (*Nikola Špirić*, 4 Σεπτεμβρίου 1956) είναι Βόσνιος πολιτικός, ο οποίος διατέλεσε πρωθυπουργός της Βοσνίας και Ερζεγοβίνης από το 2007 εώς το 2012. Είναι Σέρβος στην καταγωγή. Ανήκει στο κόμμα Συμμαχία των Ανεξάρτητων Σοσιαλδημοκρατών (SNSD). Από το 1992 διδάσκει Οικονομικές Επιστήμες στο πανεπιστήμιο της Μπάνια Λούκα.

Πρώτα χρόνια και σπουδές
------------------------

Γεννήθηκε στο Ντρβαρ της Βοσνίας-Ερζεγοβίνης στις 4 Σεπτεμβρίου του 1956. Σπούδασε Οικονομικά στα Πανεπιστήμια του Σαράγεβου και της Μπάνια Λούκα. Κατέχει διδακτορικό τίτλο στις Οικονομικές Επιστήμες.

Πολιτική καριέρα
----------------

Υπηρέτησε επί 4 χρόνια ως αντιπρόσωπος στην κοινοβουλευτική συνέλευση της Βοσνίας και Ερζεγοβίνης. Ήταν πρόεδρος της Βουλής των Λαών το 2002-2003 και πρόεδρος της Βουλής των Αντιπροσώπων το 2003-2004 και το 2005-2006.

### Πρωθυπουργός

Έγινε Πρωθυπουργός στις 4 Ιανουαρίου του 2007 και ανέλαβε καθήκοντα στις 11 Ιανουαρίου.

Την 1η Νοεμβρίου του 2007 υπέβαλε την παραίτησή του από την πρωθυπουργία σε ένδειξη διαμαρτυρίας για τις μεταρρυθμίσεις στο Κοινοβούλιο που επιβλήθηκαν από τον Ύπατο Αρμοστή της ΕΕ Μίροσλαβ Λάιτσακ. Ο Σπίριτς αισθάνθηκε ότι οι μεταρρυθμίσεις αδικούσαν το λαό των Σερβοβοσνίων. Πολλοί έκαναν λόγο για τη χειρότερη κρίση από την εποχή του τέλους του εμφυλίου πολέμου στη Βοσνία .

Έπειτα από την επίλυση της κρίσης για τη θέση του Προέδρου στις 10 Δεκεμβρίου του 2007, ο Σπίριτς επαναδιορίστηκε και ο επαναδιορισμός του εγκρίθηκε από το Προεδρείο στις 27 Δεκεμβρίου 2007 και από το Κοινοβούλιο στις 28 Δεκεμβρίου του 2007.

Παραπομπές
----------

1. ↑  pantheon.world/profile/person/Nikola\_Špirić.
2. 1 2  Ανακτήθηκε στις 26  Δεκεμβρίου 2021.
3. ↑  Ανακτήθηκε στις 26  Δεκεμβρίου 2021.
4. ↑  Ανακτήθηκε στις 26  Δεκεμβρίου 2021.
5. ↑  Ανακτήθηκε στις 26  Δεκεμβρίου 2021.
6. ↑  BBC News, Bosnian PM resigns over reforms, 1η Νοεμβρίου 2007.
7. ↑  Girodivite
8. ↑  «Bosnia Presidency Nominates Spiric As PM-Designate - World - Javno». Αρχειοθετήθηκε από το πρωτότυπο στις 5 Σεπτεμβρίου 2012. Ανακτήθηκε στις 30 Δεκεμβρίου 2007.

Εξωτερικοί σύνδεσμοι
--------------------

* Πολυμέσα σχετικά με το θέμα  Nikola Špirić στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 56133804
* LCCN: nb2006007359
* ISNI: 0000 0000 3885 5080

 |

 |
Η **ναυκραρία** ήταν διοικητικό διαμέρισμα, υποδιαίρεση της φυλής στην Αττική κατά την αρχαιότητα. Πριν από τις μεταρρυθμίσεις του Κλεισθένη, υπήρχαν τέσσερις φυλές. Η κάθε φυλή είχε τρεις τριττύες. Η κάθε τριττύς δε είχε τέσσερις ναυκραρίες. Το όλον δηλαδή υπήρχαν σαράντα οκτώ ναυκραρίες. Κάθε ναυκραρία διοικούνταν από τον ναύκραρο, που ήταν υπεύθυνος για τις εισφορές και τις δαπάνες. Άλλωστε κάθε ναυκραρία είχε το δικό της ταμείο. Απ' αυτό κάλυπταν οι κωλακρέτες τα έξοδα των θεωρειών που η πόλη έστελνε στους Δελφούς.  

Τις ναυκραρίες τις συναντάμε ήδη τον 7ο αιώνα π.Χ. Ο Σόλων είχε ορίσει μια ναυκραρία να παρέχει στην πόλη ένα πολεμικό πλοίο (στο οποίο έμπαινε καπετάνιος ο ναύκραρος) και δύο ιππείς. Στις στρατιωτικές δαπάνες κάθε ναυκραρία συμμετείχε αναλογικά. Όταν κυβερνούσαν οι τύραννοι, είχαν αναθέσει στις ναυκραρίες την ευθύνη της πομπής των Παναθηναίων.  

Με τις μεταρρυθμίσεις του Κλεισθένη οι ναυκραρίες έφτασαν τις πενήντα. Ορίστηκαν δέκα φυλές και πέντε ναυκραρίες για κάθε φυλή. Ο Αριστοτέλης στην «Αθηναίων Πολιτεία» αναφέρει ότι επί Κλεισθένη τη θέση των ναυκραριών πήραν οι δήμοι.
Η λέξη «ναυκραρία» παράγεται από τη λέξη «ναίω» (=κατοικώ) είτε από τη λέξη «ναυς» (=πλοίο).

Πηγές
-----

* Εγκυκλοπαίδεια Πάπυρος Λαρούς Μπριτάννικα, τόμος 44, σελ. 381
* Αριστοτέλης «Αθηναίων Πολιτεία» (εκδόσεις Άγρα, μετάφραση Αλόη Σιδέρη, σελ. 197, 241

|  |  |  |  |  |
| --- | --- | --- | --- | --- |
| 

| π • σ • ε
Ταξεις πολιτών στην Αρχαία Ελλάδα |
| --- |
|  |
| Τάξεις πολιτών | 
* Αγέλη
* Απελεύθερος
* Γεωμόροι
* Δημοποίητοι
* Δήμος
* Είρην
* Εκτημόριοι
* Έμφρουροι
* Επευνακταί
* Εταίρες
* Ευπατρίδαις
* Έφηβος
* Ιππείς
* Ιπποβότης
* Κανηφόροι
* Μέτοικος
* Ναυκραρία
* Όμοιοι
* Παράσιτοι
* Παρθενίαι
* Περίοικος
* Φύλον
 |

 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Ελληνικοί όροι για υποδιαιρέσεις χώρας |
| --- |
|  |
| Σύγχρονοι | 
* αποκεντρωμένη διοίκηση / γενική διοίκηση§ / διαμέρισμα§ / περιφέρεια
* νομός§ / περιφεριακή ενότητα
* δήμος / επαρχία§ / κοινότητα
 |
|  |
| Ιστορικοί | 
* αρχοντία/αρχοντάτο
* βάνδον
* δήμος
* δεσποτάτον
* διοίκησις
* δουκάτον
* δρούγγος
* επαρχία
* εξαρχάτον
* κατεπανίκιον
* κεφαλατίκιον
* κλεισούρα
* μερίς
* ναυκραρία
* σατραπεία
* στρατηγίδα
* θέμα
* τοπαρχεία
* τούρμα
 |
|  |
| 
§ υποδηλώνει καταργημένο φορέα |

 |
Με τον ναυτεμπορικό όρο **Ναυλαγορά** (freight market) χαρακτηρίζεται όλο το εμπορικό εκείνο φάσμα της αγοράς που αναφέρεται σε ναύλους και που διαμορφώνεται τελικά από την υφιστάμενη κάθε φορά προσφορά και ζήτηση χωρητικότητας πλοίων, για μεταφορές αγαθών.

Σε χρονικές περιόδους υπερβολικής ζήτησης χωρητικότητας πλοίων οι τιμές των ναύλων εκτινάσσονται σε μεγάλα ύψη με συνέπεια να παρατηρείται η λεγόμενη "έκρηξη της ναυλαγοράς" για την οποία και χρησιμοποιείται ο διεθνής όρος "μπουμ" (boom). Το αντίθετο όταν παρατηρείται απότομη πτώση (κοινώς κατρακύλισμα) των ναύλων, κυρίως λόγω υπερπροσφοράς χωρητικότητας ή άλλων αιτιών (π.χ. πολέμου, οικονομικών αποκλεισμών κ.λπ.) τότε λέγεται ότι η ναυλαγορά βρίσκεται σε μεγάλη πτώση και χρησιμοποιείται ευρύτερα ο διεθνής όρος "ρολ-ντάουν" (roll-down), αντί του "κραχ" που χρησιμοποιείται σε άλλους χώρους.

Τις ανάγκες της ναυλαγοράς εξυπηρετούν σε μεγάλο βαθμό σήμερα ειδικά χρηματιστήρια τα λεγόμενα Χρηματιστήρια ναύλων καθώς επίσης και οργανωμένα κέντρα ναυλώσεων πλοίων όπως έχει καταστεί σήμερα, στην Ελλάδα, ο Πειραιάς.

Το φάσμα της ναυλαγοράς περιλαμβάνει πλοιοκτήτες, εφοπλιστές, ναυλομεσίτες, ναυλοσύμφωνα, ελεύθερα πλοία με εξέχουσα βέβαια θέση τους ναύλους καθώς και δευτερογενώς διάφορους πιστωτικούς και ασφαλιστικούς οργανισμούς.

Σημείωση ο όρος "μπουμ" έχει περάσει σήμερα δημοσιογραφικά και στον ημερήσιο τύπο για ανάδειξη σημαντικής είδησης.

Δείτε επίσης
------------

* Χρηματιστήριο ναύλων Λονδίνου
* Ναυλοτιμάριθμος
* Διαμόρφωση ναύλων
Ο ηλεκτρονικός υπολογιστής CM-5 λειτουργεί και λύνει προβλήματα με την μέθοδο του κυτταρικού αυτόματου.
Ένα **κυτταρικό** ή **κυψελικό αυτόματο** (αγγλ. *cellular automaton*) είναι ένα υπολογιστικό μοντέλο συστημάτων με αναδυόμενη πολυπλοκότητα. Τα κυτταρικά αυτόματα μελετώνται στη θεωρία υπολογισμού, στη φυσική, στη θεωρητική βιολογία και αλλού. Επινοήθηκαν κατά τη δεκαετία του 1940 από τον μαθηματικό Τζον φον Νόιμαν, με σκοπό την τυπική περιγραφή των λειτουργιών του βιολογικού κυττάρου. Έγιναν περισσότερο γνωστά κατά τη δεκαετία του 1980 από τον Αμερικανό επιστήμονα υπολογιστών Κρίστοφερ Λάνγκτον, θεμελιωτή του γνωστικού πεδίου της τεχνητής ζωής.

Περιγραφή
---------

Πρόκειται για μια «κοινωνία» ατόμων (ψηφιακών και όχι μόνο), που κινούνται καθώς περνά ο χρόνος σε ένα πλέγμα (είτε τετραγώνων είτε άλλων σχημάτων που είναι συνήθως δισδιάστατα) με βάση προκαθορισμένους απλούς κανόνες. Με βάση τους κανόνες αυτούς, κινούνται, ζευγαρώνουν, γεννούν και πεθαίνουν, ή ακόμα τρέφονται. Όσο περιπλοκότερες λειτουργίες τούς δοθούν, τόσο περισσότερα μπορούν να κάνουν.

Χρησιμότητα
-----------

Τέτοιου είδους πειράματα χρησιμεύουν κατ' αρχάς στην προσομοίωση της συμπεριφοράς ζωντανών βιολογικών οργανισμών. Αλλά έχουν επίσης και άλλες εφαρμογές. Για παράδειγμα, μελετάται έτσι η αυτοοργάνωση μιας κοινωνίας ανεξαρτήτων μελών, η εξέλιξή της, η δημιουργία εικόνας τάξης από μια τυχαία κατάσταση αταξίας, ακόμα και η μαθηματική τυχαιότητα σε μια κοινότητα. Παράλληλα όμως, μπορεί να είναι και ένα πολύ ενδιαφέρον ερευνητικό παιχνίδι, με εντελώς απρόβλεπτη και χαοτική συμπεριφορά των ατόμων του.
Ο **Λανδούλφος Γ΄** (απεβ. Δεκέμβριος 968 ή 969) από τον Οίκο των Λαντουλφιδών ήταν πρίγκιπας της Κάπουα (ως Λαντουλφ Ε΄) και του Μπενεβέντo από το 959 ως συγκυβερνήτης με τον πατέρα του, Λανδούλφος Β΄ και τον αδελφό του Πανδόλφος Α΄ *Σιδηροκέφαλο*, και από το 961 μόνο με τον αδελφό του. Μητέρα του ήταν η Υβάντια.

Βιογραφία
---------

Το 961 ο Λανδούλφος Β΄ απεβίωσε και ο Λανδούλφος Γ΄ και ο αδελφός του έγιναν μοναδικοί πρίγκιπες, αν και ο μεγαλύτερος Πανδόλφος Α΄ ήταν μακράν πιο επιβλητικός. Το *Χρονικό του Σαλέρνο* (Chronicum Salernitanum) επιβεβαιώνει, ωστόσο, τη συγκυβέρνηση και την αρχή του αδιαίρετου της ενωμένης Κάπουας-Μπενεβέντο, όπως διακηρύχθηκε από τον Ατενόλφος Α΄ το 900, λσι όπως έλεγε ο εγγονός του Λανδούλφος Β΄ ότι "στο πριγκιπάτο του Μπενεβέντο θα βασιλεύουν από κοινού ο Πανδόλφος και ο Λανδούλφος υπό κοινή, αδιαίρετη δικαιοδοσία (*Beneventanorum principatum eius filii Pandolfum et Landulfum bifarie regebant.. . communi indivisoque iure)*. Ωστόσο, αυτό το σύστημα τελικά κατέρρευσε και ο Πανδόλφος κυβέρνησε στην Κάπουα, ενώ ο Λανδούλφος στο Μπενεβέντο.

Το 967 ο βασιλιάς Όθων Α΄ της Φραγκίας ήλθε στη Ρώμη και κατηγόρησε τον Πανδόλφος Α΄ τον *Σιδηροκέφαλο* για επιδίωξη ενός πολέμου κατά της Βυζαντινής Αυτοκρατορίας στην Απουλία. Ο Λανδούλφος Γ΄ συμμετείχε στην επακόλουθη εκστρατεία του 968, αλλά αποσύρθηκε λόγω ασθένειας και απεβίωσε στο Μπενεβέντο αφήνοντας δύο γιους: τον Πανδόλφος Β΄ και τον Λανδούλφος Ζ΄. Το Χρονικό (*Chronicum)* λέει ότι ο Λανδούλφος Γ΄ "κατείχε το πριγκιπάτο αποκλειστικά με τον αδελφό του για οκτώ χρόνια" (*tenuit principatum una cum suo germanus annos octo)*. Ο Πανδόλφος Α΄ ο *Σιδηροκέφαλος*, ωστόσο, εξαπάτησε τους δύο ανιψιούς του από την κληρονομιά τους και έγινε μοναδικός πρίγκιπας. Και οι δύο γιοι του Λανδούλφος Γ΄ θα γίνουν αργότερα πρίγκιπες του Μπενεβέντο.

Πηγές
-----

* Caravale, Mario (επιμ.). *Dizionario Biografico degli Italiani: LXIII Labroca – Laterza*. Ρώμη, 2004

Παραπομπές σε πηγές
-------------------

1. ↑  Ανακτήθηκε στις 26  Νοεμβρίου 2018.
2. ↑  Ανακτήθηκε στις 2  Οκτωβρίου 2016.
3. ↑  Leo van de Pas: (Αγγλικά) *Genealogics*. 2003.
Η **Ναυκρατούσα Ι / 26** ήταν αντιτορπιλικό.

Κατασκευάστηκε στην Αγγλία κατά τα έτη 1905 – 1907 στα ναυπηγεία ‘YARROW’ Αγγλίας. Ιδίου τύπου αντιτορπιλικά είναι τα : ‘Σφενδόνη ΙΙ’, ‘Λόγχη Ι’, ‘Ναυκρατούσα Ι’ και ‘Θύελλα Ι’.

Αρχικά είχε 2 πυροβόλα 76 χιλιοστών. 4 πυροβόλα 57 χιλιοστών και 2 Τ/Σ 45 εκατοστών. Παραγγελία της ελληνικής Κυβέρνησης το 1905. Συμμετείχε στους πολέμους 1912-1913. Το 1916 κατά τη διάρκεια του Ευρωπαϊκού πολέμου οι Γάλλοι έκαναν κατάληψη του Στόλου και χρησιμοποίησαν το ‘Ναυκρατούσα Ι’ υπό Γαλλική Σημαία και πλήρωμα για Α/Υ περιπολίες μεταξύ Αλγερίου και Τουλώνος. Καταστράφηκε στο Παξιμάδι της Μήλου τον Μάρτιο του 1921.
Για άλλες χρήσεις, δείτε: κορώνα.
Το μουσικό σύμβολο της κορώνας
Τριγωνική κορώνα (συνήθως *βραχεία*)
Τετράγωνη κορώνα (συνήθως *μακρά*)
Η **κορώνα** είναι σύμβολο της μουσικής σημειογραφίας και σηματοδοτεί την επιμήκυνση της διάρκειας μιας νότας ή παύσης. Τοποθετείται πάνω ή κάτω από τη νότα, χωρίς να αποσαφηνίζεται επακριβώς η χρονική επιμήκυνση - ο διπλασιασμός της χρονικής αξίας δεν είναι ασυνήθιστος. Η κορώνα απαντάται από τον 15ο αιώνα σε έργα του Γκιγιώμ Ντυφαί και του Ζοσκέν· μπορεί να εμφανίζεται σε οποιοδήποτε σημείο ενός έργου, αν και πιο συχνά στην κατακλείδα μιας περιόδου, ή στο τέλος ενός κομματιού. 

Στην εποχή του Μπαρόκ και ειδικότερα στα χορικά του Γιόχαν Σεμπάστιαν Μπαχ η κορώνα σηματοδοτεί την ολοκλήρωση μιας φράσης, παρά την χρονική επιμήκυνση αυτή καθαυτή. Στα σημεία όπου εμφανίζεται, ο εκτελεστής οφείλει να «αναπνεύσει», διαχωρίζοντας έτσι τις μουσικές περιόδους. Στις δε άριες ντα κάπο της εποχής, η κορώνα ενέχει τη σημασία διαχωρισμού των δύο μερών που συναποτελούν την άρια· ο εκτελεστής στη λήξη της επιστρέφει στην αρχή και ολοκληρώνει στο σημείο της κορώνας. Στις σύγχρονες εκδόσεις αυτό συχνά αποσαφηνίζεται με την προσθήκη της ιταλικής λέξης *fine*, που σημαίνει *τέλος*. Από την άλλη, στο κοντσέρτο της περιόδου η κορώνα σηματοδοτεί την καντέντσα, το σημείο δηλαδή του έργου, όπου το σολιστικό όργανο εκτελεί κατά μόνας ένα αυτοσχεδιαστικό *πέρασμα*· η καντέντσα δεν καταγράφεται νότα προς νότα και ο ελεύθερος χαρακτήρας της έχει ως σκοπό την ανάδειξη της δεινότητας του εκτελεστή, αλλά και των δυνατοτήτων του οργάνου.

Στη νεότερη εποχή πολλοί συνθέτες επιλέγουν να αποσαφηνίζουν την ακριβή διάρκεια της κορώνας, προσθέτωντας εντός παρενθέσεων τη διάρκεια σε δευτερόλεπτα. Σε άλλες περιπτώσεις, αναγράφεται η λέξη *lunga* ή *brevis*, σηματοδοτώντας τη *μακρά* ή *βραχεία* φύση της. Εναλλακτικά, ο συνθέτης μπορεί να επιλέξει τη χρήση δύο ξεχωριστών συμβόλων κορώνας, χωρίς όμως αυτό να αποτελεί νόρμα στη σύγχρονη μουσική σημειογραφία.

Τέλος, η κορώνα ενίοτε σημειώνεται και πάνω από τη διαστολή, ενέχοντας τη σημασία μικρής παύσης. Αντ' αυτού ο συνθέτης μπορεί εναλλακτικά να χρησιμοποιήσει το σύμβολο της τομής (*caesura*, συμβολίζεται με //), που έχει την ίδια σημασία. Στην περίπτωση που η παύση αφορά ολόκληρη την ορχήστρα ή το μουσικό σύνολο, η κορώνα συνοδεύεται από τη συντομογραφία *G.P.*, που σημαίνει *Γενική Παύση* (από την γερμ. *Generalpause* ή την αγγλ. *General Pause*). Ο τρόπος αυτός διευκολύνει τους εκτελεστές και τον μαέστρο, ώστε να ξεχωρίζουν με ταχύτητα τις παύσεις που αφορούν στο μέρος του καθενός και αυτές που αφορούν ολόκληρο το σύνολο.

Παραπομπές
----------

1. ↑  Taylor, p.77

Πηγές
-----

* Πάουλ Χίντεμιτ *Σύστημα βασικής μουσικής εκπαίδευσης* (μτφ. Κ. Νάσος) Αθήνα, 1985 ISBN 960-7030-01-X
* Eric Taylor *The AB guide to music theory* (vol. I) London, 1989 ISBN 1-85472-446-0
* Charles Walton *Βασικές μουσικές φόρμες* (μτφ. Ν. Τσαφταρίδης) Αθήνα, 1990, ISBN 960-7266-10-2
Οι **Κύρβεις** ήταν τριγωνικοί πίνακες, συνδεδεμένοι στην κορυφή, έτσι ώστε να σχηματίζουν τρίεδρη, κατ΄άλλους τετράεδρη, πυραμίδα, περιστρεφόμενη γύρω από έναν άξονα που είχε γραμμένους σε κάθε έδρα της τους αρχαιότατους νόμους.

Σύνοψη
------

Ο Αριστοτέλης μαρτυρείότι ο Σόλων είχε βάλει να χαράξουν τον νέο θεμελιώδη νόμο της Αθήνας, του οποίου ο ίδιος ήταν ο δημιουργός, πάνω σε ένα μόνιμο και περίοπτο στύλο, όπως ήταν γραμμένος και ο προηγούμενος, ο θεμελιώδης νόμος του Δράκοντος.

Η πολιτική γραφή της Δύσης
--------------------------

Η πολιτική γραφή εμφανίζεται, στην ουσία της, μέσω της χάραξης της πάνω σε ένα στέρεο υλικό, ως όρος της μονιμότητας του νόμου, της ισχύος του πέραν της ζωής του νομοθέτη, από τον οποίο το συγκεκριμένο έργο επιζεί. Γι αυτό η διευθέτηση αυτή εξηγείται από μια μαρτυρία του Αριστοτέλη:Οι νόμοι του Σόλωνος, λέει, ίσχυσαν επί εκατό χρόνια. Στην Αθηναίων Πολιτεία (XLII), ο Αριστοτέλης εξαίρει τη σημασία που είχε στην εποχή του η *εγγραφή* των εφήβων που γίνονταν πολίτες μετά τη στρατιωτική θητεία τους. Αλλά και στις Ικέτιδες του Ευριπίδη ο Άδραστος πλέκει το εγκώμιο του γραπτού νόμου, όπου γίνεται επίμονη επίκληση του «θείου νόμου» και του «πανελλήνιου νόμου».

Παραπομπές
----------

1. ↑  Αριστοτέλης, Αθηναίων Πολιτεία κεφ. VII

Πηγή
----

* P.J. Rhodes, «The Athenian Constitution», Penguin Books, 1984
* Λουί Ζερνέ, Νόμοι του Πλάτωνα, Βιβλία Ι και ΙΙ
Κροκ-μεσιέ επί το ψήσιμο
Κροκ-μαντάμ· το «θηλυκό γένος» πιθανότατα προκύπτει από την ομοιότητα του αυγού με γυναικείο καπέλο
Το **κροκ-μεσιέ** (γαλλ. *croque-monsieur*) είναι είδος ψητού σάντουιτς με ζαμπόν και τυρί, το οποίο αποτελεί τυπικό έδεσμα των γαλλικών μπιστρό. Το όνομά του προκύπτει από τις λέξεις *croquer* (τραγανίζω) και *monsieur* (κύριος)· υποθετικά θα μπορούσε να αποδοθεί στα ελληνικά ως *τραγανός κύριος*.

Το κροκ-μεσιέ πρωτοεμφανίζεται στα μενού των γαλλικών καφέ και μπιστρό στις αρχές του 20ου αιώνα, ενώ πλήθος παραλλαγές του με άλλα υλικά έχουν καθιερωθεί στο πέρασμα του χρόνου. Η πιο γνωστή από τις παραλλαγές αυτές απαντάται με το όνομα **κροκ-μαντάμ** (*croque-madame*, κατ' αντιστοιχία στα ελληνικά *τραγανή κυρία*), στην οποία προστίθεται στο σερβίρισμα ένα τηγανητό αυγό (ή αυγό ποσέ). Στις μέρες μας, το κροκ-μεσιέ αποτελεί δημοφιλές «γρήγορο» έδεσμα και εκτός Γαλλίας, προσλαμβάνοντας σε κάθε χώρα ιδιαίτερα χαρακτηριστικά, με την αντικατάσταση και προσθήκη τοπικών υλικών. Μερικά τέτοια παραδείγματα είναι τα εξής:

* *croque provençal* (με τομάτα)
* *croque auvergnat* (με τυρί *bleu d'Auvergne*, είδος μπλε τυριού προέλευσης Ωβέρνης)
* *croque gagnet* (με τυρί γκούντα και *andouille* (είδος καπνιστού λουκάνικου))
* *croque norvégien* (με καπνιστό σολωμό αντί ζαμπόν)
* *croque tartiflette* (με φέτες πατάτας και τυρί *Reblochon* (μαλακό τυρί από αγελαδινό γάλα, παρόμοιο στην υφή με το καμαμπέρ))
* *croque bolognese* ή *croque Boum-Boum* (με σάλτσα μπολονέζε (κόκκινη πικάντικη σάλτσα με μοσχαρίσιο κιμά))
* *croque señor* (ισπανική παραλλαγή με πικάντικη σάλτσα τομάτας)
* *croque Hawaiian* (σερβίρεται με μια φέτα ανανά).

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κροκ-μεσιέ** |
Το **κρατικό ομόλογο** ή **κυβερνητικό ομόλογο** (αγγλικά: treasury bond) είναι η συνηθέστερη και πιο κοινή περίπτωση ομολόγου. Ομόλογα τέτοιου τύπου συναντώνται σε πολλές χώρες. Εκδίδονται για σχετικά μεγάλα ποσά, θεωρούνται εξαιρετικής πιστωτικής αξίας και έχουν μεγάλη ρευστότητα. Με τον τρόπο αυτό οι κυβερνήσεις καλύπτουν σε ένα βαθμό τις δανειακές τους ανάγκες. Θεωρούνται σημείο αναφοράς για την τιμολόγηση όλων των άλλων εκδόσεων.

Η αγορά των κυβερνητικών ομολόγων των ΗΠΑ είναι η μεγαλύτερη στον κόσμο αποτελώντας γι’ αυτό σημείο αναφοράς των διεθνών αγορών, με τα T-bonds, T-bills, T-notes (όπου το Τ σημαίνει Treasury).

Μεταξύ των βασικών αιτιών που συντέλεσαν σε αυτήν την ανάπτυξη ήταν τα μεγάλα ελλείμματα του προϋπολογισμού της χώρας και η διεθνοποίηση της αγοράς αυτής αφού ο αριθμός των ξένων επενδυτών αυξήθηκε με γρήγορους ρυθμούς. Σήμερα το μεγαλύτερο μέρος των κυβερνητικών ομολόγων βρίσκεται στα χέρια ξένων επενδυτών.

Προϊόντα αυτής της αγοράς είναι τα έντοκα γραμμάτια (αγγλικά: treasury bills), τα ομόλογα με διάρκεια από 2 έως 10 χρόνια (αγγλικά: treasury notes) και τα ομόλογα με διάρκεια μεγαλύτερη των 10 ετών (αγγλικά: treasury bonds). Δημοφιλέστερα και γνωστότερα μεταξύ των τελευταίων τα 30χρόνα ομόλογα, η απόδοση των οποίων είναι σημείο αναφοράς της τάσεως των μακροχρονίων επιτοκίων στις ΗΠΑ.

Άλλες σημαντικές αγορές κρατικών ομολόγων είναι αυτή της Ιαπωνίας, της Γερμανίας και της Μ. Βρετανίας.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Μορφές Χρηματοδότησης |
| --- |
|  |
| Ομόλογα | 
* Ανώνυμο
* Άυλο
* Δημοτικό
* Διεθνές
* Εγχώριο
* Επιχειρηματικό
* Κυβερνητικό
* Ονομαστικό
* Υπερεθνικό
 |
|  |
| Άλλα | 
* Ομόλογα Υψηλού Κινδύνου
* Σπρεντ
 |

 |
Κυλινδρικές κροκέτες
Η **κροκέτα** είναι μικρό ψημένο κυλινδρικό φαγητό από τριμμένο ψωμί που περιέχει, συνήθως ως κύρια συστατικά, κιμά (μοσχαρίσιο, βόειο, κοτόπουλου ή γαλοπούλας), οστρακόδερμα, ψάρι, ζαμπόν, τυρί, πουρέ πατάτας ή λαχανικά, και αναμιγνύεται με μπεσαμέλ ή καφέ σάλτσα, και με εμποτισμένο λευκό ψωμί, αυγό, κρεμμύδι, μπαχαρικά και βότανα, κρασί, γάλα, μπύρα ή κάποιο συνδυασμό, μερικές φορές με γέμιση, π.χ. σοταρισμένα κρεμμύδια, μανιτάρια ή βραστά αυγά. Η κροκέτα συνήθως διαμορφώνεται σε κυλινδρικό, ωοειδές ή σε σχήμα δίσκου και στη συνέχεια τηγανίζεται σε αρκετό λάδι. Η κροκέτα (από το γαλλικό croquer, «τραγάνισμα») κέρδισε παγκόσμια δημοτικότητα, τόσο ως λιχουδιά όσο και ως γρήγορο φαγητό.

Οι κροκέτες γεμισμένες με πουρέ πατάτας συχνά χρησιμοποιούνται ως πιάτο στα χειμερινά γεύματα διακοπών, όπως των Χριστουγέννων. Στην κουζίνα του γρήγορου φαγητού, υπάρχουν ποικιλίες που δεν περιέχουν πατάτες, αλλά τυρί, βόειο κρέας ή γκούλας, συχνά με γέμιση βασισμένη στη σάλτσα μπεσαμέλ.

Παραπομπές
----------

1. ↑  «Eat word croquettes».
Το **Κρατικό Πανεπιστήμιο της Μολδαβίας** (USM ; ρουμάνικα : *Universitatea de Stat din Moldova*) είναι πανεπιστήμιο στο Κισινάου της Μολδαβίας.

Ιστορία
-------

Κεντρικό κτίριο του πανεπιστημίου
Το πανεπιστήμιο ιδρύθηκε την 1η Οκτωβρίου 1946 με την ονομασία Κρατικό Πανεπιστήμιο του Κισινάου. Αρχικά είχε 320 φοιτητές εγγεγραμμένους σε 5 σχολές (Φυσική και Μαθηματικά, Γεωλογία και Ποδολογία, Ιστορία και Φιλολογία, Βιολογία, Χημεία). Στα 12 τμήματα δίδασκαν 35 καθηγητές. Μεταξύ των εμπνευστών ίδρυσης του πανεπιστημίου ήταν ο Μάκαρι Ράντου και ο Μιχαήλ Πάβλοφ.

Το 1969 το Κρατικό Πανεπιστήμιο της Μολδαβίας εντάχθηκε στη Διεθνή Ένωση Πανεπιστημίων ως πληρεξούσιο μέλος. Το κύρος του στη διεθνή σκηνή έχει ενισχυθεί από τους 14 επιστήμονες από 9 χώρες παγκοσμίως που έχουν λάβει τον τίτλο του Doctor Honoris Causa από το Κρατικό Πανεπιστήμιο της Μολδαβίας. Έχει συνάψει πάνω από 60 συμφωνίες συνεργασίας στον τομέα της εκπαίδευσης και της επιστήμης με πανεπιστημιακά κέντρα σε 25 χώρες. Σε αυτό το πανεπιστήμιο έχουν σπουδάσει φοιτητές από περίπου 80 χώρες του κόσμου.

Οργάνωση
--------

Το πανεπιστήμιο είναι οργανωμένο σε τμήματα :

* Βιολογία και Ποδολογία
* Χημεία και Χημική Τεχνολογία
* Νομική
* Φυσική
* Ιστορία και Φιλοσοφία
* Δημοσιογραφία και Επικοινωνία
* Ξένες Γλώσσες και Λογοτεχνία
* Φιλολογία
* Μαθηματικά και Επιστήμη των Υπολογιστών
* Ψυχολογία και Παιδαγωγική
* Διεθνείς Σχέσεις, Πολιτικές και Διοικητικές Επιστήμες
* Κοινωνιολογία και Κοινωνική Εργασία
* Οικονομικά

Σημαντικοί απόφοιτοι
--------------------

* Valentina Bidrug-Lungu - ερευνήτρια στις φυλετικές σπουδές

* Samuel Yeboah Mensah - Αφρικανική Ακαδημία Επιστημών

Παραπομπές
----------

1. ↑  «EECA University Rankings 2022». *Top Universities* (στα Αγγλικά). Ανακτήθηκε στις 15 Μαΐου 2023.
2. ↑  «History – Universitatea de stat din Moldova». *usm.md*. Ανακτήθηκε στις 15 Μαΐου 2023.
3. ↑  «Universitatea de Stat din Moldova » Facultăţi». *web.archive.org*. 17 Σεπτεμβρίου 2017. Αρχειοθετήθηκε από το πρωτότυπο στις 17 Σεπτεμβρίου 2017. Ανακτήθηκε στις 15 Μαΐου 2023.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 154449017
* LCCN: n00022948
* ISNI: 0000 0001 2297 8198
* GND: 5197811-8
* SUDOC: 080267270
* BNF: cb15593187g (data)
* NKC: kn20141223001

 |

 |